AKP เคาะปันผล 0.032 บ. ขึ้น XD 7 พ.ค.นี้ กำหนดจ่าย 22 พ.ค.63
AKP เคาะปันผล 0.032 บ. ขึ้น XD 7 พ.ค.นี้ กำหนดจ่าย 22 พ.ค.63
AKP เคาะปันผล 0.032 บ. ขึ้น XD 7 พ.ค.นี้ กำหนดจ่าย 22 พ.ค.63
4 มี.ค. 2563

นายวันชัย เหลืองวิริยะ ประธานเจ้าหน้าที่บริหารและกรรมการผู้จัดการ บริษัท อัคคีปราการ จำกัด (มหาชน) หรือ AKP เปิดเผยผลประชุมคณะกรรมการบริษัทฯ เมื่อวันที่ 28 กุมภาพันธ์ 2563 ว่า ได้มีมติอนุมัติให้จ่ายปันผลเป็นเงินสดสำหรับผลประกอบการงวดปี 2562 ในอัตราหุ้นละ 0.032 บาท โดยกำหนดจ่ายวันที่ 22 พฤษภาคม 2563 หลังประกาศผลประกอบการปี 2562 สิ้นสุด 31 ธันวาคม 2562 มีกำไรสุทธิ 31.29 ล้านบาท และมีกำไรต่อหุ้น 0.077 บาท
ทั้งนี้ กำหนดรายชื่อผู้มีสิทธิได้รับเงินปันผลวันที่ 8 พฤษภาคม 2563 วันไม่ได้รับสิทธิปันผล (XD) วันที่ 7 พฤษภาคม 2563 และได้กำหนดให้เรียกประชุมผู้ถือหุ้น 24 เมษายน 2563 เพื่อพิจารณาประเด็นดังกล่าว โดยกำหนดรายชื่อผู้มีสิทธิเข้าร่วมประชุมวันที่ 17 มีนาคม 2563
นายวันชัย กล่าวต่อว่า ล่าสุด อัคคีปราการ ได้ร่วมมือกับ บริษัท เออาร์ไอพี จำกัด (มหาชน) ในฐานะผู้จัดงานคอมมาร์ต เพื่อรับกำจัดขยะอิเล็กทรอนิกส์อย่างถูกวิธี ปลอดภัยต่อสิ่งแวดล้อม ได้รับการรับรองจากกรมโรงงานอุตสาหกรรม ภายในงาน CommartXPro 2020 ซึ่งจะจัดขึ้นระหว่างวันที่ 5-8 มีนาคม 2563 เวลา 10.00-20.00 น. ณ EH 98-99 ศูนย์นิทรรศการและการประชุมไบเทค บางนา
“อัคคีปราการ มีเตากำจัดกากอุตสาหกรรมอันตราย ด้วยวิธีการเผาด้วยความร้อนสูงที่ปลอดภัยต่อสิ่งแวดล้อมแห่งเดียวในประเทศไทย เรายินดีให้การสนับสนุนการจัดการวัสดุเหลือใช้อุตสาหกรรมต่างๆ รวมทั้งอุปกรณ์เหลือทิ้งด้านเทคโนโลยีคอมพิวเตอร์ และสายสื่อสารทุกประเภท เราจึงยินดีที่ได้มีโอกาสให้การสนับสนุนการกำจัดขยะอิเล็กทรอนิกส์อย่างถูกวิธีภายในงาน CommartXPro 2020 ด้วยการเปิดจุดรับทิ้งขยะอิเล็กทรอนิกส์ บริเวณด้านหน้า Hall 98 ไบเทค บางนา ซึ่งเราจะนำไปจัดการอย่างถูกวิธี ปลอดภัยต่อสิ่งแวดล้อม ซึ่งได้รับรองจากกรมโรงงานอุตสาหกรรม” นายวันชัย กล่าว